РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/129-15

25. мај 2015. године

Б е о г р а д

ЗАПИСНИК

24. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 24. МАРТА 2015. ГОДИНЕ

 Седница је почела у 14 часова и 10 минута.

 Седницом је председавала Александра Томић, председник Одбора.

 Поред председника, седници су присуствовали чланови Одбора: Зоран Пралица, Драгољуб Зиндовић, Драгомир Карић, Владан Милошевић, Јелена Мијатовић, Александар Јовичић, Оливера Пауљескић, Дејан Чапо и Енис Имамовић.

 Седници су присуствовали заменици чланова Одбора: Синиша Максимовић (заменик члана Одбора Ђорђа Чабаркапе), Ивана Динић (заменик члана Одбора Новице Тончева) и Драган Јовановић (заменик члана Одбора Младена Грујића).

 Седници нису присуствовали чланови Одбора: Радмило Костић, Ђорђе Чабаркапа, Новица Тончев, Драган Шутановац, Иван Карић, Владимир Маринковић и Младен Грујић.

 Седници су, на позив председника, присуствовали: Стеван Никчевић, Весна Ковач, Лукреција Ђери и Татјана Матић, државни секретари у Министарству трговине, туризма и телекомуникација.

 На предлог председника, Одбор је једногласно утврдио следећи

Д н е в н и р е д

1. Разматрање Извештаја о раду Министарства трговине, туризма и телекомуникација за период 26.04.2014. године до 31.12.2014. године (број 02-583/15 од 11.марта 2015.године);

2. Разно.

 Прва тачка дневног реда–**Разматрање Извештаја о раду Министарства трговине, туризма и телекомуникација за период од 26.04.2014. године до 31.12.2014. године**

 Одбор је размотрио Извештај о раду Министарства трговине, туризма и телекомуникација за период 26.04.2014. године до 31.12.2014. године и поднео Извештај Народној скупштини.

 У уводним напоменама, Стеван Никчевић, државни секретар у Министарству трговине, туризма и телекомуникација, изнео је да је усвојен Закон о заштити потрошача и сви подзаконски акти за његову примену. Континуирано се спроводи Акциони план за реализацију стратегије заштите потрошача за период 2013. -2018. година. У реализацији су и програми од јавног интереса у области заштите потрошача за 2014. годину. Тржишна инспекција је спроводила предвиђене активности за 2014. годину, а у Извештају су дати збирни резултати до којих је дошла у контроли промета секундарних сировина и других категорија роба. Дати су резултати контроле промета у посредовању од промета непокретности до промета осталих врста роба. У области тржишног надзора остварена је међународна и регионална сарадња са надлежним институцијама. Истакао је да је један од приоритета реализација активности око међународног сајма ЕКСПО 2015. године у Милану. Дат је пресек активности и сарадње која је остварена са међународним организацијама, у оквиру билатералне и прекограничне сарадње у области туризма, међународних пројекта у области туризма и активности по радним групама. Ове године дат је акценат и на праћење реализације пројеката развоја туризма. Због ребаланса буџета прошле године је било кашњења у финансирању неких пројеката који се одвијају у оквиру туризма, тако да ће се ове године покушати ефикасније да организују активности везане за давање подстицаја у сектору туризма и активности туристичке инспекције. Један од значајних задатака рада Министарства била је активност на билатералној и мултилатералној економској сарадњи која је остварена са другим земљама. Велики број активности био је заснован на иницирању и поспешивању рада и сарадње кроз мешовите комитете. Потврђен је велики део споразума који су потписани у циљу унапређења уговорно правне основе за проширење економске сарадње са великим бројем земаља. Дат је и списак одржаних мешовитих комитета и билатералних сусрета. Значајна активност је била на организацији економско-трговинског форума формата „16 плус 1“, Кина плус земље централне и источне Европе, одржаног прошле године у Београду, када је инициран и велики број других активности у циљу проширења могућности за повољна финансирања са кинеским партнером и групе земаља. Сарадња у оквиру ЦЕФТА земаља се претежно одвијала на преговорима које је Министарство имало у циљу елиминације ванцаринских и административних баријера које су неке од земаља ЦЕФТА постављале у одређеном периоду у циљу сузбијања, односно смањења извоза који наша земља има, а водећи се чињеницом да је ЦЕФТА други спољнотрговински партнер Србије с којом остварујемо сарадњу око 30% укупног нашег спољнотрговинског промета и отприлике толико извоза и са којом смо у огромној мери у суфициту. Дат је и пресек активности које су биле у оквиру преговарачке групе 30. У оквиру регионалне сарадње остварена је сарадња са земљама ЕФТЕ. У оквиру спољнотрговинског система и мера заштите дате су активности које су спровођене превасходно у циљу подстицаја, односно омогућавања нашим извозницима повећање извоза. Дате су најзначајније активности, а то је повећање извоза шећера у земље ЕУ и прерасподела квота коју смо имали за увознике дувана, што је резултирало у крајњем случају смањењем увоза дувана на српско тржиште. Такође, дати су и основни елементи за нове базичне споразуме о узајамном подстицању и заштити улагања са неком од земаља са којом ће моћи да се прошири сарадња, превасходно са Саудијском Арабијом и Корејом. У оквиру нормативних активности усвојен је нови Закон о извозу и увозу наоружања и војне опреме, који је био последњи акт који је Влада била у обавези, у циљу хармонизације са стандардима и тековинама ЕУ, да усвоји у области спољне трговине. Он је у потпуности хармонизован са законодавством ЕУ и усвојени су подзаконски акти за његову примену. На крају Извештаја је део који се односи на финансирање из фондова ЕУ, на првом месту ИПА и други пројекти.

 У дискусији народни посланици су поставили питања, изнели ставове и мишљења и дали предлоге и сугестије. Постављена су следећа питања:

- шта се дешава са извозом јабуке на руско тржиште и зашто Министарство благо реагује, да ли је свесно какве последице може имати евентуални, пре свега, реекспорт јабуке из Пољске, нарочито за општине које су пољопривредне и извозно везане за руско тржиште;

- које сорте јабука и у којим количинама су извезене на руско тржиште и који је то део од домаће производње тих сорти које задовољавају потребне критеријуме за извоз;

- зашто се дозвољава велики увоз млека у праху, јер то изазива драстично падање цене свежег млека;

- зашто се дозвољава монополски положај пошти за, пре свега, мале пошиљке, чиме су погођена јавна комунална предузећа која шаљу рачуне;

- да ли постоји међуресорна сарадња у циљу развоја одрживог туризма, посебно руралног туризма, и израде пројеката који би могли да се финансирају из фондова Европске уније;

- да ли робне резерве и даље морају да раде и да ли ће увек радити, као што је у задњих пар година била пракса, а то је да средства од продаје робе из робних резерви иду у буџет, а не на рачун робних резерви, што на неки начин онемогућава адекватан рад робних резерви;

- шта ће Министарство трговине, туризма и телекомуникација предузети како би спречило трговачки лоби да уништава домаће произвођаче свиња, односно да спречи увоз енормних количина живих свиња и смрзнутог свињског меса.

 У расправи, истакнуто је да Министарство трговине, туризма и телекомуникација благо реагује поводом проблема у вези извоза јабука на руско тржиште и да то може имати велике последице, нарочито за општине које су пољопривредне, а извозно везане за руско тржиште. Изнето је да су јавна комунална предузећа погођена монополским положајем поште, посебно за мале рачуне. Пошта наплаћује сваку пошиљку, рачун, 20 динара, тако да за мале рачуне испод 200 динара, узима преко 10 %. Ако се не пошаље рачун преко поште, онда се том јавном предузећу пишу казне. Треба размотрити могућност да се укине монополски положај поште, пре свега, за пошиљке мале вредности. Истакнуто је да Министарство треба да покаже већу иницијативу у изради пројеката из области руралног туризма који се финансирају из фондова Европске уније, посебно имајући у виду да се тим послом углавном баве жене предузетнице, пољопривредни произвођачи. Треба решити многе системске ствари које у законима спречавају мале пољопривредне произвођаче да се баве руралним туризмом. Робне резерве губе своју реалну улогу, јер не располажу директно средствима од продаје роба из тржишних резерви. Наведени су проблеми са откупом свиња и пшеницом. Вршена је позајмица пшенице на четири или пет месеци да се за килограм врати 1,1 килограм, а то је висока камата. За време поплава цена пшенице је вртоглаво скочила, а робне резерве нису адекватно реаговале. Треба предложити и предузети мере за брже и ефикасније функционисање робних резерви. Изнето је и да треба предузети све потребне мере да се спречи увозни трговачки лоби, посебно кад је у питању увоз смрзнутог свињског меса.

 Поводом дискусије, представници Министарства трговине, туризма и телекомуникација истакли су да је извоз аграрних производа у надлежности три министарства.Укупна производња јабука у Србији је око 500.000 тона, а од тога тржишни вишкови око 330.000 тона. Раније је извожено у Русију између 50.000 и 60.000 тона јабуке, а у 2014. години је извезено око 117.000 тона јабука у вредности од око 72 милиона долара. Наши тржишни вишкови јабука су вишеструко већи од количине извезених јабука у Русију. Увоз јабука из Пољске је значајно мањи него у 2013. години. Нема примера који указују на злоупотребе нашег извоза јабука у Русију. Министарство трговине, туризма и телекомуникација је пре две недеље послало Управи царина захтев да се врши појачан надзор робе која одлази на руско тржиште, поготово робе оних тарифних бројева код којих је повећан извоз, међу које спада и јабука. Млеко у праху се скоро није производило у Србији, а 2014. године је успостављена домаћа производња. Кондитори су задовољни, јер могу да бирају домаће или стране произвођаче. Домаћа млекарска индустрија је незадовољна, јер су европске земље, које су раније извозиле месо, млеко и сиреве у Русију, дале субвенције својим произвођачима и оборили цене, тако да се боје да ће остати без тржишта. Надлежна министарства су усагласила мере заштите домаћих произвођача меса и обавестила Европску унију о нужди промене царинске политике када је у питању увоз меса. Законом о поштанским услугама дефинисана је политика коју води Влада према једном предузећу које је од стратешког значаја за Републику Србију, тако да су мале пошиљке до 100 грама резервисане и морају да иду преко поште. У процесу приступања Европској унији морамо се прилагодити новим тржишним условима, па је акционим планом предвиђено до 2016. године да само мале пошиљке до 50 грама буду резервисане и морају да иду преко поште. Приступањем Европској унији поштанске услуге на нашем тржишту биће потпуно либерализоване. Министарство трговине, туризма и телекомуникација оформило је радну групу за развој сеоског туризма и рурални развој и у рад те радне групе су укључени представници неколико министарстава, привредних комора, туристичких организација, ХОРЕС-а и ЈУТА-е. Радна група ће, поред осталог, размотрити могућности израде пројеката ра развој сеоског туризма и финансирања из фондова Европске уније. Закон о туризму препознаје сеоско туристичко домаћинство и домаћу радиност. Републичка дирекција за робне резерве је самостално правно лице, у складу са Законом о робним резервама и посебна организација, у складу са Законом о министарствима, тако да она сама предлаже Влади све одлуке. Министарство трговине, туризма и телекомуникација нема надлежност да у име робних резерви предлаже било какву одлуку, осим давања мишљења на одређене предложене акте, али врши надзор у промету пољопривредно-прехрамбених производа.

 У дискусији су учествовали Александра Томић, Драган Јовановић, Зоран Пралица, Драгомир Карић, Стеван Никчевић, Татјана Матић, Лукреција Ђери и Весна Ковач.

 Сагласно члану 229. Пословника Народне скупштине, Одбор је одлучио већином гласова да прихвати Извештај о раду Министарства трговине, туризма и телекомуникација за период од 26.04.2014.године до 31.12.2014.године.

 Друга тачка дневног реда–**Разно**

На предлог председника, Одбор је одлучио једногласно да повуче предлог да се Предлог закључка поводом разматрања Годишњег извештаја о раду Комисије за заштиту конкуренције за 2014. годину разматра и донесе по хитном поступку, тако да остаје у редовном поступку разматрања у Народној скупштини.

 Седница је закључена у 15 часова и 10 минута.

 Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАРДушан Лазић |  ПРЕДСЕДНИК др Александра Томић |